Portal: Alternativ behandling

**Kyäni** er et amerikansk selskap etablert i 2005 av Kirk Hansen, Carl Taylor og Dick Powell.

Forretningsmodell
-----------------

Kyänis grunnleggere hevder å ha møtt en forsker som studerte tlingit-stammen i Alaska, og som rapporterte om at dette folkeslaget ikke hadde ord for en lang rekke sykdommer, deriblant kreft og diabetes. Deres hypotese ble da at jevnlig inntak av ville blåbær og laks var forklaringen på dette folkeslagets tilsynelatende fremragende helse.

Med bakgrunn i dette grunnla de selskapet i 2005 og valgte forretningsmodellen multi-level marketing (MLM) for å distributere produktene. Virksomheten ble startet opp offisielt i 2007. Totalt har selskapet rekruttert over flere hundre tusen uavhengige distributører på verdensbasis, og mer enn 6.000 av disse er norske. Disse selger forskjellige kosttilskudd som i tillegg til blåbær og laks også inneholder ekstrakter fra en rekke andre naturlige kilder.

Kyäni er medlem av det amerikanske interesseforbundet *Direct Selling Association*. Selskapet ble tatt opp som prøvemedlem i Direktesalgsforbundet i 2012, men fikk ikke innvilget permanent medlemskap grunnet ulovlige helsepåstander i markedsføringen. Kyäni er derimot medlem i *The European Direct Selling Association Seldia*. Senere ble Kyäni likevel tatt opp som medlem i Direktesalgsforbundet.

Mye av den europeiske utbredelsen av Kyäni har vært basert på personer som også var sentrale i pyramidespillet Darwin International. I Sverige har vekkelsespredikanten Stefan Edefors vært en av hovedpersonene, i Norge har Leif Lindseth vært sentral. Begge var toppselgere i Darwin.

Kirk Hansen omkom i en flystyrt 30. november 2019 sammen med 8 andre personer.

I 2022 ble selskapet kjøpt opp av Amare Global.

Kontroverser
------------

Påstanden om at tlingit-stammen skiller seg ut når det gjelder helse, er ikke forankret i vitenskap. De er like mottakelige for kreft og diabetes som andre folkeslag, og kreft er sågar den vanligste dødsårsaken blant urfolk i denne regionen. Det er også feil at tlingit-språket mangler ord for kreft. Påstanden om at Kyäni betyr «sterk medisin» på tlingit-språket er heller ikke riktig.

I Sverige har selskapet hatt rask vekst, og vervet mer enn 15.000 medlemmer. Mange av disse har blitt vervet gjennom kristne miljøer, og pastoren Leo Hartikainen har stått sentralt i utbredelsen. Dette har samtidig ført til medieoppmerksomhet rundt selskapets forretningsmodell og salgsstrategier. Den svenske Lotteriinspektionen har uttalt at selskapet opererer i en gråsone, og at det har en rekke trekk som minner om pyramidespill. I 2015 gikk de til politianmeldelse mot selskapet fordi de mente at forretningskonseptet i hovedsak gikk ut på verving av nye medlemmer og ikke salg av produkter. Det norske Lotteritilsynet har uttalt at virksomheten har noen pyramidelignende trekk, men det er ikke gjort noen fullstendig vurdering av selskapets forretningsmodell.

I 2013 avslørte det danske TV-programmet *Operation X* hvordan Kyäni-distributører tillegger produktene helbredende egenskaper og anbefaler å bytte ut vanlige medisiner med Kyäni-produkter. Den svenske toppselgeren Peter Jakobsson ble filmet med skjult kamera da han påstod at Kyäni-produktene kunne forebygge kreft. Jakobsson har en lang karriere bak seg i nettverksbransjen og var i 2004 med på å etablere selskapet Think7 sammen med blant andre Finn Ørjan Sæle. Kyäni reagerte på disse avsløringene ved å avslutte sitt samarbeid med Jacobsson. Marcus Dahlgren var en annen sentral person i utbredelsen av Kyäni i Sverige. I 2018 etablerte han sitt eget nettverksselskap Devide som i begynnelsen av 2019 fikk negativ medieoppmerksomhet i Sverige og varselbrev fra det norske Lotteri- og Stiftelsetilsynet.

Estland forbød i 2013 distribusjon av Kyänis produkter grunnet innhold av ulovlige substanser. I Ungarn ble Kyäni i 2014 bøtelagt med 6 millioner Ft for utstrakt bruk av ulovlige helsepåstander i sin markedsføring.

Tyrkiske myndigheter kategoriserte i 2018 Kyäni som et pyramidespill. Året etter gikk Kyäni ut med en uttalelse i tyrkisk media hvor de oppfordret til å ikke lese kritiske artikler om selskapet fordi de mente at disse, inkludert postede kommentarer fra personer som mente å ha tapt penger på Kyäni, var forfalsket informasjon iscenesatt av selskapets konkurrenter for å skade deres omdømme.

Referanser
----------

1. ↑  Våre grunnleggere[*død lenke*] Kyäni
2. ↑  The Kyäni Story Arkivert 26. august 2012 hos Wayback Machine. Kyäni
3. ↑  Kyäni Seldia, the European Direct Selling Association
4. ↑  Kyäni ble ikke tatt opp som medlem i Direktesalgsforbundet! Direktesalgsforbundet
5. ↑  Kyani Seldia
6. ↑  Skjult Agenda Forbrukerrapporten (Nasjonalbiblioteket)
7. ↑  Vera, Amir (2. desember 2019). «2 business executives and their father identified as victims in South Dakota plane crash». *CNN* **(engelsk)**.
8. ↑  «Utah wellness company, Amare Global has acquired Kyäni, Inc.». *Utah Business*. 28. september 2022.
9. ↑  Alaska Native Mortality, 1979–1998 Public Health Reports / November–December 2003 / Volume 118
10. ↑  Alaska Native discourse on cancer causation Arkivert 20. januar 2010 hos Wayback Machine. International Journal of Circumpolar Health
11. ↑  «Dictionary of Tlingit» (PDF). Arkivert fra originalen (PDF) 23. november 2015. Besøkt 6. november 2013.
12. ↑  «What You Should Know About Kyäni». *Truth In Advertising*. 5. april 2016.
13. ↑  Pastorns nya mirakelaffär Borås Tidning
14. ↑  Ungdomar känner sig lurade och rädda Sundsvalls Tidning
15. ↑  Politiker i tveksamt handelsnätverk HelaHälsingland
16. ↑  Kyäni Europe AB polisanmäls för misstänkt kedjebrevsspel Lotteriinspektionen
17. ↑  Bedrageridømt sentral i juice-nettverk, Kapital 10/2012
18. ↑  Tog fupmedicin: Mit øje kunne være eksploderet TV2 Danmark
19. 1 2  Medicinfup i Operation X: "Juice kan helbrede kræft" TV2 Danmark
20. ↑  Sæle tar med T5PC-topper Dagbladet
21. ↑  15 Inspiring Network Marketing Success Stories Direct Selling Star
22. ↑  Global News 2015.02 Arkivert 1. august 2017 hos Wayback Machine. Kyäni
23. ↑  Nya konceptet Devide lockar kunder med jättevinster Sydsvenska Dagbladet
24. ↑  Norska spelinspektionen skickar varningsbrev till Devide Sydsvenskan
25. ↑  Kyäni kaebas veterinaar- ja toiduameti kohtusse Ärileht
26. ↑  Bírságot kapott a Kyäni étrend-kiegészítő Brand Trend
27. ↑  Turkish authorities name and shame 19 audited pyramid schemes BehindMLM
28. ↑  Bakanlık, Çiftlik Bank benzeri şirketler için düğmeye bastı! Listede 65 şirket var Hürriyet
29. ↑  Kyani dolandırıcılık iddiaları gerçek mi? Arkivert 7. april 2019 hos Wayback Machine. Bolu Haber Portali